Наређење Врховног штаба источнобосанским јединицама 29. 3. 1943.
Драги Исо,
Мало ће те зачудити начин на који ти достављамо ово писмо. Али, нека те то не доводи у сумњу. Кад се једном састанемо, објаснићемо вам све. Ево, о чему
се ради.

Са VI бригадом, појачаном са деловима Мајевичког одреда или Фрушкогорског, хитно се пребаците између Горажда и Међеђе на санџачку страну и чистите терен од четника у правцу Заборка и Чајнича. Тамо ћете ухватити везу са левим крилом наше I дивизије и добити даље директиве.

На своме путу, тј. приликом пребацивања, не сукобљавајте се са Немцима, не предузимајте ма какве акције на прузи, јер је то у интересу садашњих наших операција. Још пре вашег прелаза пошаљите курире у правцу Устиколине, где ће ухватити везу са нашим јединицама.

Најважнији наш задатак сада јесте уништити четнике Драже Михаиловића и разбити његов управни апарат који представља највећу опасност за даљни ток народноослободилачке борбе.

Све остало сазнаћете кад се састанемо.

У источној Босни оставите мање одреде чији ће задатак за сада бити борба против четника и мобилизација новог људства. Појачавање VI бригаде са деловима Мајевичког одреда не сме ићи на рачун брзине покрета у горе предвиђеном правцу.
29. III — 1943. г. С другарским поздравом

Стари, Марко, Црни

Документи НОВЈ